**Σημειώνεται ότι:**

* Α) Σύμφωνα με όσα προβλέπονται στην παράγραφο 1, απαγορεύεται στους μαθητές/τριες να κατέχουν ή να χρησιμοποιούν φανερά εντός του σχολικού χώρου, τόσο σε κτίρια όσο και σε υπαίθριους χώρους, κινητά τηλέφωνα ή άλλες ηλεκτρονικές συσκευές, όπως παιχνίδια με σύστημα επεξεργασίας εικόνας και ήχου, για συνομιλίες, βιντεοσκοπήσεις ή άλλες χρήσεις. Η εξαίρεση αφορά μόνο τη χρήση ιατρικών εφαρμογών μέσω κινητού τηλεφώνου ή άλλων συσκευών, και αυτό μόνο με την κατάλληλη ιατρική γνωμάτευση. Οι εκπαιδευτικοί υποχρεούνται να έχουν τα κινητά τους απενεργοποιημένα κατά τη διάρκεια του μαθήματος, ενώ μπορούν να τα χρησιμοποιούν στα διαλείμματα αποκλειστικά στο γραφείο καθηγητών. Επιτρέπεται στους εκπαιδευτικούς να χρησιμοποιούν τον προσωπικό τους ηλεκτρονικό εξοπλισμό κατά την εκπαιδευτική διαδικασία, με την προϋπόθεση ότι τηρούν τους κανόνες ασφαλείας και τις διατάξεις που αφορούν την προστασία προσωπικών δεδομένων των μαθητών/τριών και εκπαιδευτικών. Η Διευθύντρια και ο Υποδιευθυντής μπορούν να χρησιμοποιούν τα κινητά τους με μέτρο και μόνο για λόγους που αφορούν την εκπαιδευτική διαδικασία ή την διοικητική οργάνωση του σχολείου. Η μη συμμόρφωση με τα παραπάνω οδηγεί στη λήψη μέτρων σύμφωνα με την ΚΥΑ 102791/ΓΔ4/10-9-2024 (ΦΕΚ 5130 Β΄), άρθρο 27, παράγραφος 4.
* Β)Ειδικότερα αν διαπιστωθεί ότι μαθητής/τρια **κατέχει εμφανώς ή και χρησιμοποιεί το κινητό τηλέφωνό του/ της, εντός σχολικών χώρων (κτιρίων και υπαίθριων χώρων), παρά την απαγόρευση** , εφαρμόζονται τα παρακάτω:

Ο/Η εκπαιδευτικός ενημερώνει σχετικά τον Διευθυντή/ντρια της σχολικής μονάδας ο οποίος εφαρμόζει το παιδαγωγικό μέτρο της αποβολής από τα μαθήματα μία (1) ημέρα, ενημερώνοντας για αυτό τους γονείς/κηδεμόνες/ασκούντα-ούσα την επιμέλεια του/της μαθητή/ τριας για τη συμπεριφορά του/της, ζητώντας τους είτε να προσέλθουν άμεσα στο σχολείο και να τον/την παραλάβουν είτε να συγκατατεθούν εγγράφως με οποιονδήποτε πρόσφορο τρόπο για την αποχώρησή του/της από το σχολείο.

Επιπροσθέτως, αν διαπιστωθεί από εκπαιδευτικό ότι ο/η μαθητής/τρια κατά τη διάρκεια του μαθήματος ή κατά τη διάρκεια του διαλείμματος ή κατά τη διάρκεια της προσέλευσης ή αποχώρησης μαγνητοφωνεί ή φωτογραφίζει ή βιντεοσκοπεί εκπαιδευτικούς ή συμμαθητές/τριες του/της, τότε γνωστοποιεί το γεγονός αυτό στον/στη Διευθυντή/ντρια της σχολικής μονάδας, ο/η οποίος/α ζητά από τον/τη μαθητή/τρια να απενεργοποιήσει και παραδώσει το τηλέφωνό του/ της, καλώντας να προσέλθουν στο σχολείο οι γονείς/ κηδεμόνες/ασκούντα-ούσα την επιμέλεια του/της των εμπλεκόμενων μαθητών/τριων, προκειμένου να λάβουν γνώση του περιστατικού.

Παράλληλα, ο/η Διευθυντής/ ντρια οφείλει να αξιολογήσει παιδαγωγικά το περιστατικό και ανάλογα με τη βαρύτητά του και συνεκτιμώντας τις ειδικές περιστάσεις τέλεσης του περιστατικού, ιδίως την παραβίαση προσωπικών δεδομένων, εφόσον κρίνει ότι η συμπεριφορά δεν είναι ιδιαιτέρως αποκλίνουσα επιβάλλει το παιδαγωγικό μέτρο της αποβολής από τα μαθήματα μέχρι τρεις (3) μέρες. Εφόσον κριθεί εκ μέρους του/της Διευθυντή/ντριας ότι η συμπεριφορά του/της μαθητή/τριας είναι ιδιαιτέρως αποκλίνουσα, τότε το παραπέμπει στον Σύλλογο Διδασκόντων προκειμένου ο τελευταίος συνεκτιμώντας τις ειδικές περιστάσεις τέλεσης του περιστατικού, ιδίως την παραβίαση προσωπικών δεδομένων, να επιληφθεί και να επιβάλει το παιδαγωγικό μέτρο της αποβολής από τα μαθήματα μέχρι πέντε (5) ημέρες. Στην περίπτωση που η φωτογράφιση/βιντεοσκόπηση αφορά ευαίσθητα προσωπικά δεδομένα τρίτων προσώπων, επιλαμβάνεται ο Σύλλογος Διδασκόντων και υποχρεούται να εφαρμόσει το παιδαγωγικό μέτρο της αλλαγής σχολικού περιβάλλοντος.

* Το κάπνισμα, η κατανάλωση αλκοόλ και η χρήση άλλων εξαρτησιογόνων ουσιών, που έχουν καταστροφικές συνέπειες για την πνευματική και σωματική υγεία των μαθητών, απαγορεύονται αυστηρά. Η παραβίαση αυτών των κανόνων συνεπάγεται την επιβολή άμεσων και αυστηρών παιδαγωγικών μέτρων.